PLAT คาดผลประกอบการ 2H59 โตแกร่ง หลังปรับค่าเช่าพื้นที่ขึ้น
PLAT คาดผลประกอบการ 2H59 โตแกร่ง หลังปรับค่าเช่าพื้นที่ขึ้น 
11 ส.ค. 2559

นายชาญชัย พันธุ์โสภา กรรมการผู้จัดการใหญ่ บริษัทเดอะ แพลทินัม กรุ๊ป จำกัด (มหาชน) หรือ PLAT เปิดเผยว่า บริษัทคาดว่าแนวโน้มผลประกอบการครึ่งหลังปี 59 จะเติบโตอย่างแข็งแกร่งจากครึ่งปีแรกที่ผลงานออกมาดี โดยมีกำไรสุทธิ 344.25 ล้านบาท เพิ่มขึ้น 15% จากช่วงเดียวกันของปีก่อน ซึ่งเป็นการเติบโตจากรายได้จากการให้เช่าและบริการจำนวน 20 ล้านบาท เพิ่มขึ้น 4% เนื่องจากมีการปรับเพิ่มค่าเช่าประจำปีในช่วงไตรมาส 4/58 และการเพิ่มขึ้นของรายได้จากพื้นที่เช่าและบริการที่เพิ่มขึ้นจากการปรับ เปลี่ยนพื้นที่บางส่วนของร้านอาหารที่บริษัทดำเนินงานเองเป็นพื้นที่เช่า รวมทั้งการเพิ่มพื้นที่ให้เช่าจัดงานและการให้เช่าพื้นที่ป้ายโฆษณาภายในศูนย์การค้า
ขณะที่อัตราการเช่าพื้นที่ในศูนย์การค้า เดอะ แพลทินัม แฟชั่น มอลล์ อยู่ที่ 99% นอกจากนี้ รายได้อื่นเพิ่มขึ้นจำนวน 32 ล้านบาท หรือ 56% เมื่อเปรียบเทียบกับงวดเดียวกันของปีก่อน เนื่องจากบริษัทนำเงินที่ได้จากการเสนอขายหุ้นสามัญเพิ่มทุนให้กับประชาชน ทั่วไปครั้งแรก (IPO) มาลงทุนในเงินลงทุนชั่วคราว
ส่วนต้นทุนรวมจากธุรกิจหลัก บริษัทสามารถดำเนินงานได้อย่างมีประสิทธิภาพ ซึ่งในงวดครึ่งแรกปีนี้ มีจำนวน 323 ล้านบาท เพิ่มขึ้น 1% ทำให้บริษัทมีอัตรากำไรขั้นต้นรวมที่ 61% เพิ่มขึ้นจากงวดเดียวกันของปีก่อนที่อยู่ระดับ 60%
ทั้งนี้ กิจกรรมทางการตลาดเพื่อกระตุ้นการใช้จ่ายของประชาชนนั้น ทางศูนย์การค้า เดอะ แพลทินัม แฟชั่น มอลล์ ได้จัดกิจกรรมส่งเสริมการขาย The Platinum Clearance Sale 2016 ต่อเนื่องเป็นปีที่ 4 เพื่อเพิ่มจำนวนลูกค้าเข้ามาใช้บริการในศูนย์การค้าและคาดหวังช่วยสร้างรายได้ให้ร้านค้ามากขึ้นอย่างน้อย 20% ซึ่งการจัดกิจกรรมในครั้งนี้ถือเป็นงานเซลให้ส่วนลด และโปรโมชั่นพิเศษคุ้มค่าที่สุดกิจกรรมหนึ่งในช่วงกลางปีที่ผ่านมา มีผลตอบรับที่ดีมากจากลูกค้าที่มาร่วมกิจกรรมช้อปชิงรางวัล มากขึ้นเรื่อยๆ เนื่องจากลูกค้าเกิดความรู้สึกคุ้มค่าและรับรู้ว่ามีกิจกรรมส่งเสริมการขาย ดังกล่าว จนกลายเป็นกิจกรรมโปรโมชั่นกลางปีที่ทุกคนรอคอย โดยได้เริ่มจัดงานดังกล่าวระหว่างวันที่ 10-24 ส.ค. 59 ณ ศูนย์การค้า เดอะ แพลทินัม แฟชั่น มอลล์
ขณะที่โครงการทางเดินลอยฟ้า Bangkok Skyline เฟสแรก ตั้งแต่ เดอะ แพลทินัม แฟชั่น มอลล์ ไปถึงโครงการเดอะ มาร์เก็ต ได้เปิดทดลองให้ใช้บริการแล้วเมื่อเดือนก.ค.59 ที่ผ่านมา จะช่วยให้เกิดการเชื่อมต่อระหว่างศูนย์การค้าและอำนวยความสะดวกสำหรับประชาชนได้มากขึ้น โดยปัจจุบันมีผู้มาใช้บริการเฉลี่ย 50,000 คน/วัน